|  |
| --- |
| 06-10-2015 KHG-SIK |
| SIKKERHEDSSTYRELSEN  Nørregade 63  6700 Esbjerg  sik@sik.dk  www.sik.dk  CVR-nr. 27 40 31 23  ERHVERVS- OG  VÆKSTMINISTERIET |

|  |
| --- |
|  |

**Opfordring til tilbud på nabotjek af udvalgte dele af de danske regler for metrologi**

**1. Baggrund**

Sikkerhedsstyrelsen er en offentlig myndighed under Erhvervs- og Vækstministeriet, hvor omdrejningspunktet er sikkerhed herunder bl.a. metrologi. Sikkerhedsstyrelsen administrerer dele af erhvervsfremmeloven, hvor hjemmelen til at implementere og udstede regler på metrologiområdet findes. Se mere på <http://www.sik.dk/Virksomhed/Metrologi-akkreditering-og-aedelmetal/Legal-metrologi-regler-og-vejledninger/Love-og-bekendtgoerelser>.

En væsentlig del af reguleringen på metrologiområdet er EU-reguleret gennem direktiv 2004/22/EF (måleinstrumentdirektivet), direktiv 90/384 om ikke-automatiske vægte samt direktiv 76/211 om emballering af visse varer efter vægt eller volumen i færdigpakninger (e-mærkning). Danmark har valgt at implementere ovenstående EU-regulering og suppleret de harmoniserede regler med nationale særregler på området såsom krav til anvendelse af måleinstrumenter eller krav om reverifikation. Styrelsens erfaringer og input fra interessenterne tyder på, at der kan opnås administrative og eventuelt også erhvervsøkonomiske lettelser ved at modernisere og forenkle reguleringen på metrologiområdet. Målet er, at skabe stærke vækstvilkår for virksomhederne og et middel til dette er at undgå unødigt restriktive regler, der rækker ud over direktiverne. Sikkerhedsstyrelsen ønsker derfor at gennemføre et nabotjek og dermed få kortlagt mulighederne for at modernisere og forenkle metrologireglerne uden at gå på kompromis med den økonomiske sikkerhed, reglerne giver, samt at få kvantificeret de samfundsmæssige gevinster ved forenklingstiltagene.

Analyserne vil indgå i Sikkerhedsstyrelsens egne vurderinger af behovet for regelændringer på metrologiområdet og som baggrundsmateriale til formuleringen af eventuelle fremtidige initiativer på området.

**2. Opgaven**

Der ønskes en sammenlignende analyse af de danske særregler på områderne for de tre nævnte direktiver. I sammenligningen skal Danmark og tre relevante landes implementering af de tre direktiver indgå. Fokus i sammenligningen skal være på nationale særregler og deres betydning for virksomhederne inden for de pågældende erhverv. Analysen skal således

* identificere alle de nationale krav, der går ud over direktiverne, og som har økonomisk betydning for erhvervet samt
* beskrive kravet, herunder hvor mange og hvem, der bliver berørt.

Herefter skal der ske en kvantificering af de nationale særregler, der ud fra den sammenlignende analyse vurderes at være unødigt restriktive. Kvantificeringen skal belyse de samfundsøkonomiske gevinster ved at fjerne særkravet og eventuelle tab i form af eksempelvis større måleusikkerhed ved at fjerne kravene og hvem, der risikerer at lide dette tab.

Tilbudsgiver skal i tilbuddet angive hvilke tre lande, der vil indgå i nabotjekket og begrunde valget af de tre lande.

**3. Tilbudsbetingelser**

* Analysen skal gennemføres til en fast pris alt inklusive herunder transport.
* Udvalgte tilbudsgivere skal kunne præsentere deres tilbud for Sikkerhedsstyrelsen forud for valg af leverandør.
* Tilbudsgiveren skal kunne gennemføre opgaven ved egne medarbejdere eller med kvalificerede samarbejdspartnere.
* Tilbuddet skal indeholde cv på de medarbejdere eller samarbejdspartnere, der forventes at løse opgaven.
* Tilbudsgiveren skal beskrive, hvordan opgaven metodisk forventes løst.
* Tilbudsgiveren skal beskrive, hvilke faglige kompetencer der vil blive inddraget i løsningen af opgaven. Der vil blive lagt særlig vægt på samfundsøkonomiske kompetencer.
* Resultaterne af analysen skal præsenteres i rapportform samt ved mundtlige gennemgange hos Sikkerhedsstyrelsen i Esbjerg.
* Opgaven skal være afsluttet senest den 31. januar 2016 inklusive afrapportering og præsentation af rapport samt eventuelle afklaringer. Tilbuddet skal indeholde en tidsplan.
* Tilbuddet skal indeholde et overslag over forventet tidsforbrug for relevante medarbejderkategorier samt en timepris på disse.
* Sikkerhedsstyrelsen ejer indholdet af rapporteringerne og kan frit anvende dette på styrelsens myndighedsområder.

**4. Vurderingskriterier**

Tilbudsgiveren med det økonomisk mest fordelagtige tilbud vil få tildelt opgaven under hensyntagen til disse kriterier:

* Dokumenterede kompetencer inden for områderne, herunder cv’er, samt erfaring med lignende opgaver.
* Valg af sammenligningslande til brug i opgaven herunder begrundelserne for valget
* Pris

Kriterierne vægtes ligeligt.

**4. Generelle oplysninger**

Opgaven udbydes kun på udbud.dk som et mindre dansk udbud. Der er ikke på forhånd udpeget nogen til at løse opgaven.

**5. Tilbudsfrist**

Såfremt I er interesseret i at løse opgaven for os, skal vi bede om et skriftligt tilbud på løsning af opgaven senest den 23. oktober 2015.

Tilbuddet sendes til

Kasper Holmgaard Graversen, khg@sik.dk

Tilbuddet skal præsenteres den 28. oktober 2015, hvorefter vi hurtigst muligt vil vurdere de indkomne tilbud og vælge en leverandør.

**6. Kontaktoplysninger**

Hvis I har spørgsmål til opgaven, kan I stille dem til Kasper Holmgaard Graversen (mail eller på telefon 25 43 16 54), der afhængig af spørgsmålenes karakter vil offentliggøre svaret på udbud.dk.

Vi håber, at I vil give et tilbud på opgaven og glæder os til at høre fra jer.

Venlig hilsen

Kasper Holmgaard Graversen

Sikkerhedsstyrelsen